
Új színházat Kolozsvárnak – A kolozsvári Nemzeti Színház építése és épülete a sajtó tükrében (1904)

A kolozsvári színjátszás és a magyar színészet bölcsője, a Farkas utcai Kőszínház a huszadik század elejére tűzveszélyesnek bizonyult. Ezért az új évad megkezdése előtt rendszerint betiltották az állami szervek az előadásokat, majd az intézmény, nem tudván másként kielégíteni a kolozsvári közönség igényeit, ugyanabban az épületben folytatta munkáját. Az 1904-es határozatot, miszerint Kolozsvárnak megadják az új színház épületéhez szükséges engedélyt, nagy öröm fogadta. A kezdeti öröm viszont hamar keserűségbe csapott át, mert kitudódott: az épületet a korszerű színházaikról ugyan Európa-szerte híres, de osztrák Fellner és Helmer építészpáros fogja megtervezni. A sajtóban komoly hadjáratot folytattak a cég ellen, művészietlennek, kényelmetlennek nevezve épüketeiket. A nemzeti érzés sértését is felrótták, hiszen magyar nemzeti színházat mégsem tervezhet osztrák. Mivel nyilvános pályázatot nem írtak ki a döntés meghozatala előtt, a szakmai körök is kifogásolták a bécsi cégre esett választást, amely szerintük jogtalanul mellőzte a magyar építészeket. Minderről a gazdag kolozsvári sajtóanyag tudósít minket. Végülis a színház tervezője a az osztrák építészpáros maradt. Nem tudván mit tenni, az ellenkező hangok is elcsitultak, s 1904 őszén elkezdték építeni Thália kolozsvári hajlékát.



